Kabinet versoek kiesers om te registreer | Maroela Media
Kabinet versoek kiesers om te registreer
Die kabinet het Donderdag ŉ beroep op alle ongeregistreerde kiesers gedoen om die komende naweek by die Onafhanklike Verkiesingskommissie (OVK) te registreer vir volgende jaar se verkiesing.
“Ons versoek alle ongeregistreerde kiesers, veral jongmense van 18 jaar en ouer wat vir die eerste keer mag stem, om op 9 en 10 November te registreer,” het Collins Chabane, ŉ minister in die presidensie, gesê.
Hy het gesê die kabinet soek ŉ groot opkoms van kiesers vir die 2014-verkiesing.
Alle binnelandse sake-kantore sal oop wees om mense te help om die nodige dokumentasie te bekom wat hulle nodig het om te registreer.
Die OVK het Woensdag gesê alles is gereed vir kiesersregistrasie-naweek. Stemgeregtigdes kan die naweek tussen 08:00 en 17:00 een van 22 263 registrasiepunte landwyd besoek om te verseker dat hulle in staat is om in volgende jaar se algemene verkiesings te stem.
Mense wat reeds vir vorige verkiesings geregistreer het, kan hul ID-nommer na 32810 stuur om te sien waar hulle geregistreer is en mag stem.
Mense wat wil registreer, benodig hul groen strepieskode ID-boekie.
Vir meer inligting en waar om te registreer besoek www.elecions.org.za
IEC punte verkiesing
Polisie monitor steeds Khutsong
Man en verminkte vrou dood in Hebron gevind